《补蜀汉铙歌十二首 其九 馘张合》
明代·胡应麟

馘张合，在卤城。蜀人欢忻魏震惊。魏兵百万乘蜀营。

司马披甲仍先登。我师一出歼长鲸。卒徒贾勇懿大奔，积甲三千若丘陵。

司马匍匐亡旄旌。贼徒合，追木门。万弩射合褫合魂。

馘之不异鸡与豚。桓桓八阵孰敢婴。所当者破击者平。

如汤如武，天下无敌十一征。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。